KIRJALLINEN KYSYMYS P-0500/03

esittäjä(t): Chris Davies (ELDR) komissiolle

(17. helmikuuta 2003)

Aihe: Pelagiset paritroolarit ja delfiinikuolemat

Komissio ilmoitti 5. kesäkuuta 2002 esittämääni kysymykseen (E-1606/02(1)) antamassaan vastauksessa, että se toivoo voivansa esittää lainsäädäntöehdotuksia, joilla helpotetaan pelagisesta paritroolauksesta aiheutuvien delfiinikuolemien ongelmaa.

Uusimmat luvut osoittavat, että Yhdistyneen kuningaskunnan lounaisrannikolle ajautuvien kuolleiden delfiinien määrä on noussut hälyttävästi.

Mitä toimia komissio toteuttaa nykyisin ja miten niillä kyetään vähentämään delfiinikuolemien määrää?

Aikooko komissio keskeyttää välittömästi meriahvenen pyynnin kunnes kalastusmenetelmiä, kalastuksenhallintaa ja -sääntelyä on muutettu?

(1) EYVL C 309 E, 12.12.2002, s. 143.

Franz Fischlerin komission puolesta antama vastaus

(6. maaliskuuta 2003)

Komissio on tietoinen ongelmasta, että kuolleita delfiinejä on ajautunut jäsenvaltioiden rannikoille ja erityisesti tänä talvena Yhdistyneen kuningaskunnan etelärannikolle.

Luontotyyppidirektiivin(1) mukaisesti jäsenvaltiot ryhtyvät toimiin pienten valaiden suojelemiseksi ja varmistaakseen näiden lajien suojelun (johon sisältyvät kantojen arviointi, tahattoman tappamisen seuranta, lieventämistoimenpiteet ja elinympäristöjen suojelu) suotuisan tason. Komissio on kuitenkin vakuuttunut siitä, että pienten valaiden suojelun tehostamiseksi tarvitaan erityisesti kalastusalalla lisää yhteisön toimenpiteitä, jotka toteutetaan yhteisötasolla johdonmukaisesti ja tekemällä yhteistyötä.

Valmistellakseen lainsäädäntöehdotuksia siihen ongelmaan puuttumiseksi, että pieniä valaita joutuu kalastustoiminnassa sivusaaliiksi, komissio tarkastelee

parhaillaan tietoja ja lausuntoja, joita se on pyynnöstään saanut tästä asiasta kansainväliseltä merentutkimusneuvostolta (ICES) ja tieteellis-teknis-taloudelliselta kalatalouskomitealta (STECF). Näitä ehdotuksia kehitellään tulevien kuukausien aikana, ja tällöin sidosryhtiä kuullaan laajasti. Vaikka komissio uskoo, että näillä toimenpiteillä parannetaan merkittävästi tapaa, miten valaiden tahattoman pyydystämisen ongelmaa nykyisin käsitellään, tässä vaiheessa on mahdotonta tietää tarkasti, miten vielä vailla hyväksyntää olevat toimenpiteet tarkalleen vaikuttavat.

ICESin(2) mukaan ei ole olemassa suoranaista näyttöä, jonka perusteella juuri meriahvenen pelagista troolikalastusta voitaisiin pitää syynä siihen, että runsaasti kuolleita, tahattomasti pyydystettyjä delfiinejä ajautuu Englannin ja Ranskan rannikoille. Toisin sanoen muussakin kalastuksessa kuin ainoastaan meriahvenen kalastuksessa pyydystetään delfiinejä. ICES katsoo, että pelagisen troolikalastuksen kieltäminen olisi mielivaltainen toimenpide, jolla ei todennäköisesti päästäisi haluttuun tulokseen. ICES kuitenkin myös toteaa, että kyseisellä alueella tapahtuvan vilkkaan troolikalastuksen kattavaa seurantaa tarvitaan pikaisesti.

Näin ollen komissio ei tässä vaiheessa harkitse sellaista mahdollisuutta, että meriahvenen kalastus keskeytettäisiin välittömästi määräajaksi. Eri kalastustapojen pakollisten tarkkailijajärjestelmien perustaminen sisältyy kuitenkin varmasti edellä mainittuihin tätä asiaa koskeviin komission ehdotuksiin.

(1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.

(2) ICESin neuvoa-antavan komitean (ekosysteemit) kertomus (saatavilla www-osoitteessahttp://www.ices.dk/committe/ace/2002/Section-2.pdf), ja erityisesti sen 2.3.3 kohta.